**Z A P I S N I K**

1. seje Sveta staršev, ki je bila 25. 9. 2018

ob 18.00 v zbornici OŠ Artiče

Prisotni: Barbara Žerjav, Romana Zorko, Robert Furar, Tatjana Panjan, Mateja Bogovič, Brigita Zakšek, Irena Munič Zorko, Maša Lileg Senica, Marjetka Pernišek, Irena Kos, Larisa Petelinc, Natalija Žveglič, Mojca Avšič, Karmen Pfeifer Lapuh, vodja vrtca Natalija Petelinc in ravnateljica Vesna Bogovič.

Opravičeno odsotni: Jure Bostele, Damir Kovačič, Barbara Kink

Dnevni red:

1. Ugotovitev sklepčnosti
2. Konstituiranje Sveta staršev in volitve predsednika ter podpredsednika Sveta staršev
3. Predlog dnevnega reda
4. Obravnava in potrditev zapisnika prejšnje seje
5. Poročilo o uresničevanju Letnega delovnega načrta in vzgojnega načrta za šolsko leto 2017/18
6. Razvojni načrt, Letni delovni načrt in vzgojni načrt za šolsko leto 2018/19
7. Razno

K 1. točki

Ravnateljica je prisotne pozdravila in ugotovila sklepčnost. Od sedemnajstih članov je bilo prisotnih 14 (štirinajst).

Na kratko je pregledala naloge, obveznosti predstavnikov Sveta staršev iz Poslovnika o delovanju Sveta staršev, ki so ga prisotni prejeli skupaj z gradivom po elektronski pošti.

K 2. točki

Ravnateljica je pozvala predstavnike razredov, da se predstavijo in povejo, kateri oddelek predstavljajo. Starši so nato javno izvolili predsednika in podpredsednico Sveta staršev.

**Sklep: Člani Sveta staršev so soglasno sprejeli sklep in za predsednika Sveta staršev imenovali Roberta Furarja, za podpredsednico Ireno Munič Zorko. Mandat novoizvoljenih članov je eno leto.**

K 3. točki

Ravnateljica je predala besedo novoizvoljenemu predsedniku Robertu Furarju, ki je prebral dnevni red, s katerim so se prisotni strinjali.

**Sklep: Predlagani dnevni red so člani Sveta staršev soglasno potrdili z dvigom rok.**

K 4. točki

Člani so zapisnik prejšnje (4.) redne seje prejeli po elektronski pošti.

Predstavnica Sveta staršev je dodala komentar k 3. točki zapisnika, v kateri je bil sicer obravnavan seznam in potrjene cene delovnih zvezkov za šolsko leto 2018/19. Namreč na seznamu šolskih potrebščin je bil notni zvezek, ki ga je bilo možno naročiti le po pošti pri založbi Kopija Nova, kar bi zadevo podražilo zaradi stroškov pošiljanja zvezka.

Ravnateljica je pojasnila, da je na pobudo staršev takrat zadevo interventno uredila tako, da je bilo možno zvezek nabaviti tudi v založbi DZS, kjer večina staršev nabavlja delovne zvezke in šolske potrebščine. Pojasnila je, da gredo staršem naproti tudi s skupno nabavo likovnega materiala, nabavo šolskih potrebščin v 1. razredu, kar pa zaradi različnih “okusov” in želja starejših učencev pri izbiranju šolskih potrebščin ni smiselno.

V nadaljnji razpravi so prisotni ponovno opozorili, da se nekateri delovni zvezki ne predelajo v celoti. Predstavnica je izrazila svoje mnenje oz. izkušnjo, da je vzrok lahko tudi zaradi diferenciacije pri pouku in dodatna gradiva.

Drugih pripomb ni bilo.

**Sklep: Člani Sveta staršev so zapisnik 4. redne seje soglasno potrdili z dvigom rok.**

K 5. točki

Poročilo o uresničevanju LDN in vzgojnega načrta šolskega leta 2017/18: predsednik je besedo predal ravnateljici, ki je izpostavila samo nekaj točk iz poročila. Ravnateljica je ob pripravi poročila ugotavljala, da imamo zelo obsežen, pester in bogat program. Povedala je, da smo LDN izvedli v celoti. Šolo je obiskovalo 244 učencev in vrtec 91 predšolskih otrok. V šoli smo se držali načrta devetletke, vrtec je deloval po metodologiji Korak za korakom.

V šoli niso vsi učenci napredovali v višji razred (97%), kljub dokaj visoki povprečni oceni 4,37, v katero so vključeni obvezni in neobvezni izbirni predmeti, ki to oceno tudi deloma zvišujejo. Tudi NPZ so bili slabše reševani tako v 6. kot v 9. razredu v primerjavi s slovenskim povprečjem (nezainteresiranost učencev).

Tekmovanja: prejeli smo 33 srebrnih in dve zlati državni priznanji (Logična pošast). Na športnem področju smo se udeleževali vseh tekmovanj z žogo in atletskih tekmovanj. Izpostavila je dosežek deklic v rokometu, ki so se uvrstile v četrtfinale na državnem prvenstvu, ter dečkov v nogometu. Na kulturnem področju se lahko pohvalimo z izjemnimi uspehi otroške folklorne skupine, ki je prejela srebrno ter zlato priznanje, in pevskega zbora, ki je sodeloval ob 20 letnici delovanja Nuše Derenda na nastopu v Cankarjevem domu v Ljubljani in Posavskem muzeju Brežice. Na mednarodnem likovnem tečaju v Avstriji na temo Prijateljstvo so nadarjeni učenci (lanskega) 5. razreda, za izdani knjigi prejeli denarno nagrado in priznanje strokovne žirije. Šola sodeluje še v večih projektih (npr. Uživajmo v zdravju, Podjetna 9-ka, Noč branja, Semena sprememb, idr.), skupaj z vrtcem pa je stalnica EKOŠOLA, v okviru katere je bila v lanskem letu v Prosvetnem domu v Artičah organizirana mednarodna konferenca na temo “Odgovorno s hrano”, eko vrt vrtca pa je bil izbran za najlepšega.

V vrtcu je prednostna naloga optimalen razvoj otroka, dnevna rutina in navajanje na samostojnost. Sodelovali smo v ustaljenem projektu eko šole in vrtca, vzgojiteljice so svojo prakso predstavljale tudi na mednarodnem posvetu.

Akcija zbiranje starega papirja: zbrali smo 23 ton starega papirja. Sredstva od prodaje starega papirja gredo del v šolski sklad, del za fotokopiranje ter del za nagrade učencem. Po oddelkih.

Humanitarne akcije: zbiranje zamaškov, tonerjev, zvezkov za Karitas.

Šola v naravi: na različne teme je bila izvedena v 5., 7. in 8. razredu.

Akcija Dedek Mraz: s pomočjo staršev smo uspešno izvedli tudi to akcijo.

Program dela je v tesni povezavi z vzgojnim načrtom, ki je bil priložen gradivu. V vrtcu ni bilo zaznanih težav. Na šoli je prisotno besedno nasilje, včasih tudi fizično, učenci so poškodovali stvari, škodo so poravnali. Prisotno je medvrstniško nasilje (reševanje: mediacija, restitucija). Probleme razrešujemo skupaj z učenci in njihovimi starši, psihologi. Občasno sodelujemo s policijo in Centrom za socialno delo. V lanskem šolskem letu je bilo izrečenih 5 opominov. Seveda pa so bili opaženi tudi zelo uspešni učenci, ki so bili ob koncu šolskega leta nagrajeni s knjižnimi nagradami.

Prostorski in materialni pogoji: niso primerni in v prihodnjih letih pričakujemo obljubljeno sanacijo. Še vedno imamo vrtec na drugi lokaciji. Nimamo dodatnih prostorov. Trudimo se z urejanjem okolice.

Poročilo o uresničevanju LDN in vzgojnega načrta šolskega leta 2017/18 sta Prilogi 1 in 2 zapisnika.

**Sklep: Člani Sveta staršev so z dvigom rok potrdili Poročilo LDN in vzgojnega načrta 2017/18.**

Ravnateljica je v tej točki predstavila še predlog načrta varnih šolskih poti. Prometno varnostni načrt vsebuje vse poti v/iz šole bodisi peš, z avtobusom, kombijem. S tem skušamo opozarjati na nevarnosti in ga pošljemo policiji, občini – Svetu za preventivo in vzgojo v cestnem prometu. Še preden je bila predstavitev s strani ravnateljice zaključena, je predstavnica Sveta staršev podala komentar, pripombo na nerešeno problematiko varnih šolskih poti kraja Dolenja vas pri Artičah. Ravnateljica je pojasnila, da načrt ne rešuje situacije in je najprej predstavljen na Svetu staršev. Svetu za preventivo in vzgojo v cestnem prometu je bil že večrat poslan dopis s strani šole, vendar ni bilo odgovora. Povedala je, da so do prevoza s kombijem upravičeni tisti učenci, ki so od šole oddaljeni več kot 4 km, in tisti, katerih pot v šolo je opredeljena kot nevarna, kar odobri Svet za preventivo.

Predstavnica Sveta staršev je prosila, da se starše opozori, da otroke ne spuščajo iz avtomobilov ravno pred vhodom v šolo, saj ti običajno nadaljujejo pot v smeri župnišča, kjer je nevaren ovinek in več otrok po tej poti prihaja peš v šolo. Naj se o tem, da je prepovedan promet, poduči tudi otroke oz. seznani starše na naslednjem roditeljskem sestanku.

**Sklep: Člani Sveta staršev so z dvigom rok podali pozitivno mnenje k Načrtu varnih šolskih poti. Predsednik Sveta staršev se bo dogovoril za sestanek na Občini Brežice tako na Svetu za preventivo in vzgojo v cestnem prometu kot z županom vezano na temo (ne)varnih poti na šolski poti otrok.**

K 6. točki

Predsednik Sveta staršev je besedo predal ravnateljici, ki je povedala, da se Pravila šolskega reda in Vzgojni načrt za šolsko leto 2018/19 ni spreminjalo glede na predhodno šolsko leto.

LDN za šol. leto 2018/19: starši so z razredniki na roditeljskem sestanku že govorili o nadstandardnih storitvah, ki so plačljive in neobvezne. Udeležbo zagotavljamo tudi socialno ogroženim. V letošnjem šolskem letu imamo vpisanih 245 učencev v dvanajstih oddelkih in 80 predšolskih otrok v vrtcu. Opredelili smo vse dejavnosti, projekte, sodelovanje z drugimi institucijami, skrbimo za okolje, poudarek na eko dežurstvu. Učenci sodelujejo v projektu bralne pismenosti, na temo zdravo življenje se bodo odvijale tudi dejavnosti v soboto, 29. 9. 2018 (dan šole), v sodelovanju z OŠ Brežice in KUD Oton Zupančič Artiče bo od 10. do 13. oktobra potekal 5. MOFF, kjer bodo naši otroci gostili folkloriste iz Madžarske. Sadovnjak smo preoblikovali, čakamo na posek, kjer je s sanacijo predvidena učilnica na prostem in travniški sadovnjak, ki ne bo zahteven za vzdrževanje. V vrtcu je poglavitna nit “gozd”, ki se prepleta skozi vrsto izbranih projektov (gozdni vrtec, glasbena skrinjica…).

Predsednik Sveta staršev je zastavil vprašanje, ali se bo na šoli izvajala tudi kakšna plesna interesna dejavnost. Ravnateljica bo povprašala lokalne ponudnike teh dejavnosti.

Predstavnica Sveta staršev je pripomnila, da v lanskem letu šahovski krožek pri izvedbi ni imel primernega mentorja, kar bo ravnateljica letos preverila.

Predstavnica Sveta staršev je menja, da sta 2 uri športne vzgoje na teden v 7., 8. in 9. razredu premalo. Starši namreč predlagajo, da se otrokom omogoči dodatne treninge tudi proti plačilu. Ravnateljica je zagotovila, da bo o predlogu premislila, vendar da je telovadnica zelo zasedena. Za začetek so v letošnjem letu preko šolskega radija začeli namenjati 2 minuti za gibanje.

V nadaljevanju je ravnateljica povzela Razvojni načrt OŠ Artiče za obdobje 2018-2023, ki vsebuje prednostne naloge na pedagoškem in vzgojnem področju ter vodenju. Poglavitna naloga je ureditev vrtca in šole, da bi pridobili dodatne prostore, primerne garderobe v šoli in vrtcu, sanitarije. Predvidena gradnja vrtca je v tekočem šolskem letu, žal pa na občini ne zagotavljajo dovolj finančnih sredstev za planirano sanacijo šole. Eventuelna sredstva pridobjena iz evropskih virov se bodo namenila za energetsko sanacijo telovadnice.

Predstavnica Sveta staršev je izpostavila vprašanje o študiji statitke oziroma potresni varnosti šole, ki bi lahko pospešila nujno potrebno sanacijo šole.

LDN 2018/19 je Priloga 3, Vzgojni načrt za šolsko leto 2018/19 Priloga 3 in Razvojni načrt Priloga 5 tega zapisnika.

**Sklep: Člani Sveta staršev so podali pozitivno mnenje k Razvojnemu načrtu, Letnemu delovnemu načrtu in vzgojnemu načrtu za šolsko leto 2018/19.**

K 7. točki – Razno:

Predstavniki Sveta staršev so predlagali, da ne čakamo do naslednje seje Sveta staršev in sprejeli naslednji

**Sklep: Zapisnik seje pošljemo v pregled predsedniku in članom Sveta staršev v pregled, da ga potrdijo ter se čim prej objavi na spletni strani šole.**

Ravnateljica je pri tej točki predstavila akcijo DEDEK MRAZ. O akciji so predstavniki slišali že pri poročilu o LDN 2017/18. Starše je izzvala, naj razmislijo o obdaritvi in letošnjih darilih. Letos bo obdaritev otrok 20. decembra. V novembru bi tako imeli sejo, na katero bi prišli s konkretnimi predlogi. Predstavniki so že takoj predlagali, da se ponudita izdani in nagrajeni knjigi petošolcev, vstopnice za terme ali kino.

**Sklep: Člani Sveta staršev so soglasno potrdili strošek obdarovanja – za šoloobvezne otroke 5 €, za predšolske otroke 10 €.**

Predsednik Sveta staršev **Robert Furar** se je prisotnim zahvalil za sodelovanje ter zaključil sejo ob 19.55.

Datum: 26. 9. 2018

Številka: 900-5/2018-2

Zapisala: Predsednik Sveta staršev:

Suzana Bogovič Robert Furar